Eider Zabalegi Gartzia

Eider Zabalegi Gartzia (Il4rgi) (Oiartzun, 1982ko irailaren 5a) euskarazko eduki sortzailea, esataria eta bideojoko analista.

 Biografia 
Fermin Zabalegi Etxebeste eta Maria Jose Gartzia Urbietak sortutako familian jaio zen Eider, Aitziber, bere ahizpa txikiarekin batera. Lehen eskolatzea Iturburu Udal Haur Eskolan egin zuen eta ondoren Haurtzaro ikastolan jarraitu zituen ikasketak. 

Gizarte-integrazioko goi-mailako teknikaria da, praktikak Gautenan egin zituelarik.  

Bikoizketa ikasi zuen Donostiako Binahin, Kiko Jauregirekin, eta 2016tik euskarazko eduki sortzaile moduan dabil Youtube eta Twitch plataformetan.  

 Eduki sortzailea 
Bere bideojoko zaletasunak eraman du bide hori jorratzera. Bideojokoen unibertso zabalean hamahiru urterekin murgildu zen Nintendo Entertainment System kontsola oparitu ziotenean. Ordutik are gehiago barneratu da mundu digitalean Nintendo zein PlayStation gailuei esker.

2016. urtean bide berriari ekin zion zaletasun berari eutsiz. Game erauntsia Euskal bideojokozaleen elkartearen bitartez euskarazko kateak ezagutu zituen Youtuben. Horrek animatu zuen bere Youtubeko kanala sortzera. Il4rgi izeneko katea sortu zuen YouTube plataforman bideojokoetan euskaraz aritzeko. 

 Bideojokoak eta euskara 
Euskararen hautua egina du, eta hizkuntza horretan soilik sortzen du bideojokoei buruzko edukiak, euskara sarean egoteari berebiziko garrantzia ematen diolarik. 

Euskaraz oso eduki gutxi sortu eta kontsumitzen delako kezkatuta, eta Herrialde Katalanetan egin zuten sinadura bilketa ezagutu ostean, euskal eduki sortzaileek eta bideojokozaleen komunitateak #3000twitz ekimena sortu zuten 2020an. Kanpaina honek Twitch plataforman euskara hizkuntza ofizial gisa aitortzea zuen helburu, euskaraz zuzenekoak egiten dituzten eduki sortzaileei ikusgarritasuna emateko. Ekintza honi esker lortu zuten euskararen presentzia indartzea mundu digitalean.  

2021ean Rikardo Arregi Kazetaritza sarietan hautatuak izan ziren, komunikazio arloan, “Barruan gaude” eta “Basilika” podcast-ekin eta “Pantailak euskaraz” ekimenarekin batera.  

2023an, urtero egiten den Jokoteknia jardunaldian “Eduki sortzaileak eta euskara” izeneko hitzaldia eman zuen. Bertan YouTube eta Twitch plataformetan hasteko jakin beharrekoak azaldu zituen, zuzenekoak egiterako orduan beharrezkoak diren gailuak eta erremintak aurkeztuz. Horrez gain, euskarazko eduki sortzaileen komunitatean sakondu zuen, euskal Twitch komunitateak eskaintzen dituen laguntza eta aholkuak azpimarratu, eta euskarazko kateak ezagutzera emanda. 

 Gamelu kanala 
2020tik zuzenekoak egiten ditu Twitch plataformako il4rgi_ kanalean. Youtuben, Gamelu izeneko kanala sortu zuen Tasio Suduperekin batera eta bertan bideojokoen analisiak egiteaz gain, jokatu dituzten jokoei buruzko iritziak eta sentsazioak partekatzen dituzte. 

 Oiartzun Irratian 
2017tik Oiartzun Irratiko Arguyuan irratsaioko ohiko kolaboratzailea da. Bideojokoei buruz hitz egiten du, hilabetero estreinaldirik garrantzitsuenak nabarmenduz. Horrez gain, bertako batzordekidea da, 2024an irratiak 25. urteurrena ospatu zuenetik.https://mobile.x.com/OiartzunIrratia/status/1765731984955916492

 Erreferentziak 

 Kanpo estekak 

"Eduki sortzaileak eta euskara". Jokotekniako hitzaldia.
Kategoria:Oiartzuarrak
Kategoria:Bideojokogintza
Kategoria:Sortzaileak
Kategoria:Emakume sortzaileak
Kategoria:Irrati-difusioa